# Dioszkoridész

### A Wikipédiából, a szabad lexikonból.

Dioszkoridész (Kr. e. 3. század - Kr. e. 2. század?) görög költő

Dioszkoridész portréja

Alexandriában élt, életéről ennél közelebbit nem tudunk. Az Anthologia Palatina egyik legjelentősebb epigrammatikusa, neve alatt 39 költemény maradt fenn. Jelentősége nem is annyira ránk hagyományozott költeményeinek mennyiségében, hanem költői szerkesztésmódjában rejlik: epigrammáit Aszklépiadész modorában rövid elbeszélésekre építi, amelyekben szívesen alkalmaz egy-két szóból álló, szónoki hatású rövid mondatokat. Olykor drámai hatásokra és ábrázolásmódra is törekszik. Témái gyakran érdekes betekintést engednek az akkori nagyváros mindennapi életébe.

Az Aszklépiadésztől jött hatás különösen a szerelmi epigrammákban erős: az érzékiséget kendőzetlenül beszéli ki, de szavaiban sokszor önirónia is rejlik. Kedvelt témái közé tartozik még a katonai bátorság, a spártai vitézség. Több epigrammájának választja témául az újabb találmányokat, például a fuvolát, vagy akár magát a drámai műfajt (megemlékezve egyben a műfaj „feltalálójáról”, Theszpiszről). Ide kapcsolhatóak nagy költőkhöz írott epigrammái is. Két gúnyversét is ismerjük, féktelen indulatukkal ezek a római Catullusra emlékeztetnek. Egy erotikus epigrammája:

  Rózsástomporu Dórisz feslő bimbai közt az
  ágyon úgy éreztem, meg se halok soha én.
  Percre se fáradt el Küprisz hosszú futamában,
  míg szorosan tartott nagyszerű combjai közt,
  kéjben úszó szeme nézett rám bíbor remegéssel,
  szélben az őszi levél, s hányta-vetette magát,
  míg a fehér izzás mindkettőnkben lelohadt, és
  Dóriszom ellankadt tagjaival kiterült.

## [szerkesztés] Forrás

Pecz: Ókori lexikon

- Míg élők közt leszel élő (Epigrammák a Görög Antológiából) Budapest, Európa Könyvkiadó, 1980)

A lap eredeti címe "http://hu.wikipedia.org../../../d/i/o/Dioszkorid%C3%A9sz.html"

Kategória: Ókori görög epigrammaköltők

##### Views

- Szócikk
- Vitalap
- Aktuális változat

##### Keresés